Ragnhildur Þóra Ágústsdóttir opnar myndlistasýninguna „ Leit sankti Húberts “ í Norska húsinu í Stykkishólmi á morgun , laugardag , kl. 13.30 . Ragnhildur er fædd í Stykkishólmi árið 1976 , dóttir hjónanna Rakelar Olsen og Ágústs Sigurðssonar . Eftir útskrift frá Kvennaskólanum í Reykjavík árið 1997 lá leiðin til Rhode Island í Bandaríkjunum þar sem Ragnhildur lagði stund á háskólanám við Roger Williams University og útskrifast þaðan árið 2002 með BS gráðu í fjármálafræði og " minor " í myndlist . Í skólanum vann Ragnhildur aðallega við stór " mixed media " abstrakt verk en í dag málar hún aðallega figuratift og fíngert . Sýningin sem opnar í Norska húsinu nú , er fyrsta einkasýning Ragnhildar en hún tók einnig þátt í samsýningunni „ Í bláum skugga “ á sama stað nú í sumar . Myndefni Ragnhildar eru dýr í ýmsum stellingum , lifandi eða dauð , máluð á hör með útþynntri olíu . Innblásturinn sækir hún til leitar Sankti Húberts að hinum fullkomna hirti og samfélags mannsins við náttúruna . Hver var sankti Húbert ? Sankti Húbert var dýrlingur sem var uppi á 8. öld . Hann var mikill veiðimaður sem sóttist ætíð eftir hinni fullkomnu bráð . Eftir umtalsverða leit fann sankti Húbert hvítan hjört . Þegar kross birtist á milli horna hjartarins varð hann fyrir vitrun og fann guð . Sankti Húbert er þekktur sem dýrlingur veiðimanna og einnig dýrlingur þeirra sem missa trúna en finna hana aftur . Norska húsið er opið daglega frá kl. 11.00 til 17.00 og sýningin stendur til 10. ágúst 2008